b'\n_START_ARTICLE_\nMohant\n_START_PARAGRAPH_\nMohant je polmehki sir z za\xc5\xa1\xc4\x8ditenim geografskim poreklom iz Bohinja, je ostrega vonja in pikantnega okusa.\n_START_SECTION_\nZna\xc4\x8dilnosti\n_START_PARAGRAPH_\nOkus Mohanta je zna\xc4\x8dilno  pikanten, oster, vendar ne peko\xc4\x8d, lahko tudi malo greni. Okus in vonj sta agresivna, izredno mo\xc4\x8dno izra\xc5\xbeena. Testo je belo-rumene barve, izena\xc4\x8deno, gladko, delno elasti\xc4\x8dno, te\xc5\xbeko mazavo, zgneteno, lahko malo grudasto.\n_START_SECTION_\nProizvodnja\n_START_PARAGRAPH_\nVe\xc4\x8derno mleko delno ohladijo in zorijo preko no\xc4\x8di. Z zajemalko zjutraj posnamejo smetano in dolijejo polnomastno mleko jutranje mol\xc5\xbee. Mleko v kotlu segrevajo od 32 do 35\xc2\xbaC. Dodajo siri\xc5\xa1\xc4\x8de, ki ga \xc5\xa1e vedno sami izdelajo iz tele\xc4\x8djih \xc5\xbeelodcev. Ko je mleko segreto, ga odmaknejo od ognja, nakar se mleko siri od 20 do 40 minut, nato ga na grobo razre\xc5\xbeejo z lesenim no\xc5\xbeem in s trna\xc4\x8dem zdrobijo do velikosti p\xc5\xa1eni\xc4\x8dnih zrn. Da je sirjenje popolnej\xc5\xa1e, sirno maso vmes lahko dogrevajo, da se zgosti in usede na dno kotla. Sirotko delno odlijejo, maso pa z rokami oblikujejo v kepe in dajo v model, ki ga doma\xc4\x8dini imenujejo \xc5\xa1tecl, v katerem je prt, ki ga zavijejo \xc4\x8dez sirno maso. Potem sirno maso tla\xc4\x8dijo z rokami in tako pospe\xc5\xa1ujejo odtekanje sirotke. Sir mohant v modelu obra\xc4\x8dajo in solijo. Obra\xc4\x8danje in stiskanje traja dan ali dva, nato hleb\xc4\x8dke mohanta za dva do tri dni su\xc5\xa1ijo na policah. Tako su\xc5\xa1ene hleb\xc4\x8dke zlo\xc5\xbeijo po plasteh v lesen \xc5\xa1kaf. Poln \xc5\xa1kaf z mohantom prekrijejo s platnenim prtom in lesenim pokrovom ter \xc5\xa1kaf mo\xc4\x8dno obte\xc5\xbeijo s kamni, da iz sira iztisnejo \xc5\xa1e preostalo sirotko. Iz \xc5\xa1kafa sirotko odlivajo, ko pa se sirotka preneha izlo\xc4\x8dati, posodo zabijejo s pokrovom in mohant nato zori najmanj \xc5\xa1tiri do \xc5\xa1est tednov (spomladi), ali do tri mesece (pozimi). Zorenje poteka pri temperaturah 20 do 25\xc2\xbaC. Med zorenjem postane testo mohanta homogeno, bolj ali manj plasti\xc4\x8dno in deluje sve\xc5\xbee.  Mohant polnijo v plasti\xc4\x8dne ali steklene lon\xc4\x8dke.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nOriginalni Mohant se ozna\xc4\x8di tudi s pripadajo\xc4\x8dim znakom Skupnosti za \xc5\xbeivilo z za\xc5\xa1\xc4\x8ditenim geografskim poreklom, ter z nacionalnim simbolom kakovosti.\n_START_SECTION_\nZgodovina\n_START_PARAGRAPH_\nZa\xc5\xbeeljeno mleko za predelavo v Mohant je mleko avtohtone pasme krave - bohinjske cike. Dovoljena je tudi predelava mleka drugih pasem krav._NEWLINE_V Bohinju so  Mohant izdelovali \xc5\xa1e pred poznavanjem tehnologije pre\xc5\xa1anja sirov, siri\xc5\xa1\xc4\x8de je bilo tradicionalno izdelovano iz tele\xc4\x8djih \xc5\xbeelodcev. Pove\xc4\x8dini ga uporabljajo le doma\xc4\x8dini in poznavalci sirov._NEWLINE_S pravilnikom o za\xc5\xa1\xc4\x8diti ozna\xc4\x8dbe porekla so za sir Mohant od leta 2004 dolo\xc4\x8deni obmo\xc4\x8dje in na\xc4\x8din izdelave ter pogoji priprave za trg.'